Egy járókelő sem állt meg, hogy segítsen, helyette végignézték, ahogy a rohamokkal küzdő férfi meghal. Végül egy ember sietett oda hozzá, de addigra már késő volt.

A Bors azt írja, egy harmincas éveiben járó férfi feküdt hétfőn Budapest VII. kerületének egyik bankfiókja előtt. Mivel a rohama volt, elesett, beverte a fejét, emiatt jókora vértócsa alakult ki körülötte. A férfi barátja telefon híján kétségbeesve próbált segítséget kérni a járókelőktől, mindenki elfordította a fejét, szó nélkül elmentek mellette.

Végül egy ember ment oda hozzájuk, ő értesítette a mentőket is, de addigra már késő volt, a kiérkező egységek nem tudtak rajta segíteni. A férfi azt mondta a lapnak, hogy dühítő volt az egész, mert nemhogy mentőt nem hívtak az arra járók, inkább undorral távolodtak el tőle.

A férfi onnan tudta, hogy epilepsziáról van szó, hogy párja hat éve küzd azzal. "Pontosan tudom, hogy mivel jár egy ilyen roham. Átéltem személyesen kétszer is a párkapcsolatunk alatt. Már jól tudom, hogyan kell kezelni, mit kell ilyenkor csinálni" – mondta.

A Borsnak az eset kapcsán a BRFK azt mondta, rendőrségi intézkedés nem történt a helyszínen.